AARHUS: En dræbt kvinde. Fortvivlede letbaneførere med nerverne uden på tøjet.

En lang række cyklister, fodgængere og bilister med ar på krop og sjæl efter et sammenstød med et 45 tons tungt letbanetog.

Jo, Bergen Bybane gjorde ikke noget godt for statistikken over trafikulykker i Bergen, da den åbnede i 2010.

Efter to et halvt år i drift havde den været involveret i 58 uheld og ulykker.

Den absolut mest tragiske ulykke skete i oktober 2013, da en 47-årig kvinde blev påkørt af bybanen.

Hun havnede under toget og var ifølge Bergensavisen afgået ved døden, da brandvæsenet fik hende væk fra skinnerne.

Sammenlignet med Norge er de århusianske trafikanter sluppet nærmest ufatteligt godt fra mødet med letbanens tog.

Letbanen har været i drift på den indre strækning i lidt over et halvt år.

Ifølge letbanens pressechef, Jens Velling, har letbanen i den periode været involveret i syv hændelser.

Og alle syv uheld skyldes, at de involverede trafikanter overtrådte færdselsreglerne.

- Så jeg synes godt, man kan sige, at vores ulykkesstatistik er meget fornuftig. Systemet er lavet sådan, at hvis man overholder færdselsloven, kommer man ikke i konflikt med letbanen, siger Jens Velling.